Pranas Lapė

Pranas Lapė (1921 m. sausio 11 d. Klaipėdoje – 2010 m. sausio 13 d. VilniujeIrena Dobrovolskaitė. Pranas Lapė. Visuotinė lietuvių enciklopedija. 2018-09-24. Nuoroda tikrinta 2023-01-05.) – Lietuvos tapytojas, grafikas.

 Biografija 
1941–1943 m. studijavo Kauno taikomosios dailės institute. 1944 m. pasitraukė į Vakarų Europą, nuo 1945 m. gyveno Švedijoje. 1945–1946 m. studijavo A. Bekmano meno mokykloje Stokholme, 1946–1949 m. joje dėstė piešimą. Iliustravo žurnalą „Pragiedruliai“. Nuo 1949 m. gyveno JAV Niujorke, nuo 1957 m. Roveitone, Konektikuto valstija, nuo 1978 m. Čemberlene, Meino valstija. 1950–1956 m. dirbo Niujorko leidyklose „Donbleday“, „Scribners“, „Random House“, 1957–1978 m. – privačiose mokyklose, jose sukūrė dailės mokymo programų. 1998 m. grįžo į Lietuvą. Palaidotas šeimos kape Veiviržėnų kapinėse (Klaipėdos raj.).

 Kūryba 
Tapybai įtakos turėjo P. Sezano kūryba, vėliau abstraktusis ekspresionizmas („Kompozicija“ 1981 m., 1983 m., „Traukinys į Sibirą“). Iliustravo daugiau kaip 300 JAV ir lietuvių autorių knygų (Antanas Baranauskas. Anykščių šilelis, 1961 m., Maironis. Baladės, 1966 m., Antanas Mackus. Augintinių žemė, 1984, Algirdas Gustaitis. Pakelėje į pažadėtąją žemę, 1987 m. ir kitų), sukūrė sienų tapybos (apipavidalino Pasaulio sporto parodą, 1948 m., Pasaulio medicinos seserų kongreso salę, 1949 m., abi Stokholme), scenografijos, taikomosios dailės kūrinių. Kūrinių turi Lietuvos nacionalinis muziejus. Nuo 1955 m. dalyvavo parodose.

Individualios parodos:
 Long Ailendas, 1965 m.
 Čikaga, 1969 m.
 Niu Kanaanas, 1980 m.
 Bruklinas, 1981 m.
 Bostonas, 1985 m.
 Vilnius, 2006 m.

 Šaltiniai 

Kategorija:Lietuvos tapytojai
Kategorija:Lietuvos grafikai
Kategorija:JAV lietuviai
Kategorija:Švedijos lietuviai